**A tankötelezettség megkezdésének halasztása (ÓVODÁBAN MARADÁS)**

2024. december 7.

A gyermek abban az évben, amelynek augusztus 31. napjáig a hatodik életévét betölti, tankötelessé válik. Indokolt esetben a gyermek a szülő kérelmére és az Oktatási Hivatal ezt támogató döntése alapján további egy nevelési évig óvodai nevelésben vehet részt.

**A 2025/2026-ös tanévre vonatkozó eljárásban** azon gyermekek érintettek, akik **2018.09.01 és 2019.08.31. között** születtek, **függetlenül attól, hogy jelenleg középső, vagy nagycsoportba járnak-e és hogy korábban hány évig részesültek óvodai nevelésben.**

**Figyelem!** A gyermek hatodik életévének betöltése után a tankötelezettség megkezdésének **halasztását kizárólag egy alkalommal és egy nevelési évre lehet kérelmezni a sajátos nevelési igényű (SNI), illetve a beilleszkedési, tanulási, magatartási nehézséggel küzdő (BTMN) gyermekek esetében is!** Ha a gyermek augusztus 31. napjáig a hetedik életévét is betölti, a tankötelezettség megkezdése tovább már nem halasztható, a hétéves gyermeknek szeptember 1. napjával mindenképpen meg kell kezdenie tankötelezettségének teljesítését.

Ha a pedagógiai szakszolgálat szakértői bizottsága az SNI, illetve a BTMN feltárásával összefüggésben végzett vizsgálat keretében a szülői kérelem benyújtására nyitva álló határidőn belül (január 18. napjáig) szakértői véleményében javasolja, hogy a gyermek további egy nevelési évig óvodai nevelésben részesüljön, a szülői kérelem benyújtására nincs szükség. Ilyenkor a szakértői véleményt az óvodában kell bemutatni, az óvoda pedig annak alapján berögzíti az óvodában maradás tényét a köznevelés információs rendszerébe (KIR).

**Figyelem!** Ha az **SNI, illetve a BTMN feltárásával összefüggésben végzett vizsgálat keretében** a gyermek további egy nevelési évig történő óvodában maradását támogató szakértői vélemény kiállítására január 18. napjáig nem kerül sor és amennyiben a szülő szeretné, hogy gyermeke még egy évig óvodai ellátásban részesüljön, akkor a szülőnek kérelmet kell benyújtania az Oktatási Hivatalhoz a törvényi határidőn belül.

**Figyelem!** Az Oktatási Hivatal a döntését a szülővel határozat formájában közli**, a határozat és a szakértői bizottság szakértői véleménye egyaránt *kötelező érvényű*.**Amennyiben a Hivatal helyt ad a szülő kérelmének, illetve, ha a pedagógiai szakszolgálat szakértői bizottsága a törvényi határidőn belül javasolja az óvodában maradást, a gyermek egy tanévvel később válik tankötelessé. Ez azt jelenti, hogy a gyermek még egy nevelési évig kötelező módon óvodai ellátásban fog részesülni. **A szülő nem hagyhatja figyelmen kívül sem a Hivatal határozatát, sem a szakértői bizottság szakértői véleményét, és azzal ellentétes módon nem írathatja gyermekét iskolába.**

**1. A kérelem benyújtása**

**a)       A benyújtás határideje**

**Törvény szerint a kérelmeket az iskolakezdés évének január 18. napjáig lehet benyújtani. A kéreleműrlap 2024. december 27-től a kérelembenyújtási határidő végéig lesz elérhető a következő linken:**[**https://ker.oh.gov.hu/**](https://ker.oh.gov.hu/)**. Mivel a 2025. évben a tankötelezettséggel összefüggő hatósági eljárások esetében az érintettek számára a kérelembenyújtási határidő utolsó napja (január 18.) olyan napra esik, amikor az Oktatási Hivatalban a szombati napra tekintettel szünetel a munkavégzés, ezért a határidő csak a következő munkanapon, vagyis 2025. január 20. napján jár le.**

**A Kormány által elrendelt téli igazgatási szünet (2024. december 30. és 2025. január 01. közötti időszak) a kérelmek benyújtását nem érinti, viszont azok feldolgozására és az ügyintézés megkezdésére csak az igazgatási szünetet követő első munkanapon (2025. január 02.) kerül sor.**

**b)      A kérelmező**

A tankötelezettség halasztása iránti kérelmet a szülő/gyám, vagy szülői kérelem hiányában a gyámhatóság nyújthatja be.

Amennyiben a szülői felügyeleti jogot a szülők közösen gyakorolják, a kérelmet benyújtó szülő nyilatkozik arról, hogy a kérelemben foglaltakkal a másik szülő egyetért.

**c)       A kérelem benyújtásának módja, kapcsolattartás**

A kérelmet **az Ügyfélkapu+, illetve Digitális Állampolgárság (DÁP) alkalmazással végzett azonosítást követően elektronikus úton**vagy papír alapon, postai úton isbe lehet nyújtani.

**Kiemelten javasoljuk az elektronikus kérelembenyújtást, ami a postai úthoz képest jelentősen lerövidíti az ügyintézés időtartamát, lehetővé téve egyúttal a gyors, biztonságos, kényelmes és ingyenes kapcsolattartást az Oktatási Hivatallal. Mindemellett a kéreleműrlap emlékezteti a kitöltőjét az esetleges hiányzó vagy pontatlan adatokra, támogatja abban, hogy a kérelmét hiánytalanul tölthesse ki.**

**Figyelem!**Az elektronikus kérelembenyújtást érintő e-ügyintézési bejelentkezési és hitelesítési folyamatok a Digitális Állampolgársághoz kötődő fejlesztések okán az államigazgatásban és így az Oktatási Hivatalban is több ponton átalakításra kerülnek. 2025. január 16-án **megszűnik az Ügyfélkapu**, így ekkortól nem lehetséges az Oktatási Hivatal online szolgáltatásainak ügyfélkapus azonosítással történő igénybevétele sem. **A Hivatalban az elektronikus ügyintézés továbbra is zavartalanul működik. Ennek használatához azonban szükséges az Ügyfélkapu+ felületre vagy a Digitális Állampolgárság (DÁP) alkalmazásba történő regisztráció. A biztonságos ügyintézés és a határidők betartása érdekében, kérjük, mihamarabb gondoskodjon online azonosítójának cseréjéről.**Az Ügyfélkapu+ regisztrációt 2025. január 16. előtt elektronikusan is elindíthatják a felhasználók az [https://ugyfelkapu.gov.hu](https://ugyfelkapu.gov.hu/) oldalon. A DÁP regisztrációról a [https://dap.gov.hu](https://dap.gov.hu/) oldalon találnak bővebb információt. Az átállásról az Ügyfélkapu Súgó menüpontjában, az <https://ugyfelkapu.gov.hu/sugo> oldalon olvashatnak.

* **A digitális felületen benyújtott kérelmek esetében az Oktatási Hivatal az eljárásban meghozott döntéseket kizárólag a kérelmező elektronikus tárhelyére küldi meg, Javasoljuk az átvett döntéseket a tartós tárba elmenteni.**A tartós tárba történő áthelyezés nélkül a döntés 30 napig lesz csak elérhető; a dokumentumok huzamosabb megőrzésére a tartós tár alkalmas.
* A postai úton benyújtott kérelmeket a következő címre kell beküldeni:

**Oktatási Hivatal  
Budapest  
1982**

A postai úton feladott kérelmet javasolt könyvelt postai küldeményként (**ajánlott levél**) feladni annak érdekében, hogy a levél útját a feladó a Magyar Posta nyomkövető szolgáltatásán keresztül követni tudja.

Postai kapcsolattartás esetén az Oktatási Hivatal az eljárásban meghozott döntéseket kizárólag postai úton  
küldi meg a kérelemben megadott postacímre.

* **Figyelem**! **Az e-mailben benyújtott kérelmeket az Oktatási Hivatal nem fogadhatja be.** Az e-mailben beküldött dokumentumok alapján a tankötelezettség megkezdésének halasztására irányuló eljárás nem indul meg.

**d)      A kérelem kitöltése és tartalma**

A kérelem kitölthető:

* **Ügyfélkapu+ vagy DÁP azonosítást követően** **elektronikus űrlap használatával:** a kitöltött elektronikus űrlapot véglegesítés után az Oktatási Hivatal elektronikus felületén kell beküldeni. **Felhívjuk a figyelmet, hogy az űrlap a beküldéssel válik érvényessé, az űrlap kitöltése önmagában nem elegendő, azt a véglegesítés után be is kell küldeni a „Kérelem beküldése” gombra kattintva**!
* **Postai kapcsolattartás választása esetén szintén egy** **elektronikus űrlap segíti** **a kitöltést**: **az elektronikusan kitöltött, kinyomtatott és kézzel aláírt űrlapot** postai úton azt Oktatási Hivatal következő címére kell megküldeni: Oktatási Hivatal, Budapest, 1982.

|  |
| --- |
| **A kérelmet 2024. december 27-től 2025. január 20-ig az alábbi linkre kattintva lehet kitölteni:**<https://ker.oh.gov.hu/> |

**A kérelmek pontos kitöltése és a gyors ügyintézés érdekében kérjük, hogy használja az elektronikus űrlapot abban az esetben is, ha postai úton kívánja eljuttatni kérelmét a Hivatalhoz. Az űrlap emlékezteti a kérelem kitöltőjét az esetleges hiányzó vagy pontatlan adatokra, támogatja abban, hogy a kérelmét hiánytalanul tölthesse ki. Kérjük, hogy lehetőség szerint válassza az elektronikus benyújtást és az elektronikus ügyintézést, így jelentősen lerövidíti az ügyintézéshez szükséges időt. Ilyen módon a Hivatal és az ügyfél között gyors, biztonságos és nem utolsó sorban ingyenes csatornán keresztül történik a kapcsolattartás.**

A kérelmezőnek arra is van lehetősége, hogy kérelmét szabadon megfogalmazva postai úton terjessze elő (Postacím: Oktatási Hivatal, Budapest, 1982).

Ebben az esetben a kérelemnek tartalmaznia kell az alábbiakat:

* a gyermek azonosító adatai: név, születési hely és idő, anyja lánykori neve, oktatási azonosító, lakcím, tartózkodási hely (ha eltér a lakcímtől)
* a kérelmező szülő / gyám vagy gyámhivatal adatai: név, levelezési cím, e-mail cím, telefonszám
* a gyermek jelenlegi jogviszonya: óvoda neve, OM azonosítója, címe
* indokolás: A gyermek milyen egyéni adottsága, sajátos helyzete indokolja, hogy egy évvel később kezdje meg tankötelezettségének teljesítését?
* a kérelmező büntetőjogi felelőssége tudatában tett nyilatkozata arról, hogy a kérelmet a szülői felügyeletet gyakorló másik szülő egyetértésével nyújtja be vagy nem szerezhető be a másik szülő aláírása vagy nyilatkozat arról, hogy a szülői felügyeleti jogot csak a kérelmező gyakorolja
* a kérelmező beleegyező nyilatkozata arról, hogy amennyiben a kérelem elbírálásához szakértői bizottság kirendelése szükséges, az Oktatási Hivatal a kérelmező és a gyermek kérelemben megadott adatait a szakértői bizottság számára továbbítja, továbbá hogy amennyiben a kirendelt szakértői bizottság vizsgálata alapján a pedagógiai szakszolgálati intézmények működéséről szóló 15/2013. (II. 26.) EMMI rendelet (a továbbiakban: Rendelet) szerinti szakértői vélemény kibocsátása, vagy a kirendeléstől független további vizsgálat is szükséges, a szakértői bizottság a Rendelet 17. § (7) bekezdése szerint jár el
* dátum, aláírás

**e)      A kérelem mellékletei**

A kérelemhez minden olyan dokumentum csatolható, amely a kérelemben foglaltakat igazolja: pedagógiai szakszolgálat szakértői véleménye, óvodai fejlődési napló, pedagógiai szakvélemény, járóbeteg szakellátásban dolgozó szakorvosi igazolás, stb.

Az Oktatási Hivatal az eljárása során azt vizsgálja, hogy a gyermek értelmi, lelki, szociális és testi fejlettségének állapota eléri-e az iskolába lépéshez szükséges szintet. Ha a szülő nem mellékel kérelméhez igazoló dokumentumot, vagy azokból nem lehet minden kétséget kizáróan megállapítani a gyermek fejlettségi szintjét, annak felmérése érdekében a pedagógiai szakszolgálat szakértői bizottságát rendeli ki az Oktatási Hivatal. A gyermek vizsgálatával kapcsolatos teendőkről, tudnivalókról a szakértői bizottság tájékoztatja a szülőt.

Amennyiben a kérelmet a gyám nyújtja be, a gyám kirendeléséről szóló döntést csatolni kell a kérelemhez.

**f)        Nyilatkozatok**

Kérelmében a kérelmező nyilatkozik arról, hogy

* az adatkezelési tájékoztatóban foglaltakat megismerte és elfogadja,
* a tankötelezettség megkezdésének halasztására vonatkozó tájékoztatót megismerte,
* a kérelemben megadott adatok a valóságnak megfelelnek,
* tudomásul veszi, hogy amennyiben a kérelem elbírálásához szakértői bizottság kirendelése szükséges, az Oktatási Hivatal a kérelmező és a gyermek kérelemben megadott adatait a szakértői bizottság számára továbbítja, továbbá hogy amennyiben a kirendelt szakértői bizottság vizsgálata alapján a pedagógiai szakszolgálati intézmények működéséről szóló 15/2013. (II. 26.) EMMI rendelet (a továbbiakban: Rendelet) szerinti szakértői vélemény kibocsátása, vagy a kirendeléstől független további vizsgálat is szükséges, a szakértői bizottság a Rendelet 17. § (7) bekezdése szerint jár el.
* A kérelmező büntetőjogi felelőssége tudatában nyilatkozik arról, hogy a kérelmet a szülői felügyeletet gyakorló másik szülő egyetértésével nyújtja be, vagy a másik szülő hozzájárulása nem szerezhető be, mivel az jogainak gyakorlásában ténylegesen akadályoztatva van, vagy ismeretlen helyen tartózkodik, vagy nyilatkozik arról, hogy a szülői felügyeleti jogot csak a kérelmező gyakorolja.

A szükséges nyilatkozatokat az elektronikus űrlap tartalmazza, ezért is ajánljuk az űrlap használatát a szabadon megfogalmazott kérelmekkel szemben.

**2. Az eljárás ügyintézési határideje**

a)       Amennyiben a kérelem és a kérelemhez csatolt dokumentumok alapján a tényállás tisztázott, az Oktatási Hivatal a kérelem beérkezését követően 8 napos határidővel – melybe az igazgatási szünet időtartama nem számít bele - (postai kapcsolattartás esetén postai úton, elektronikus kapcsolattartás esetén a kérelmező elektronikus tárhelyére) megküldi a döntést.

b)      Amennyiben szakértő kirendelésére, egyéb dokumentumok, adatok beszerzésére van szükség a döntés meghozatalához, az Oktatási Hivatal a kérelem beérkezését követő 50 napon belül (postai kapcsolattartás esetén postai úton, elektronikus kapcsolattartás esetén a kérelmező elektronikus tárhelyére) megküldi a döntést.

**3. Jogorvoslat**

A Hivatal döntése ellen annak kézhezvételét követően 15 napon belül közigazgatási per indítható. A keresetlevelet a felperes lakóhelye, illetve tartózkodási helye szerint közigazgatási ügyekben illetékes Törvényszékhez kell címezni és az Oktatási Hivatalhoz kell benyújtani.  A közigazgatási per illetéke 30.000 Ft. Tárgyalás tartását a keresetlevélben lehet kérni.

4. Az eljárásra vonatkozó jogszabályok

* [A nemzeti köznevelésről szóló 2011. évi CXC. törvény](https://njt.hu/jogszabaly/2011-190-00-00)
* [Az általános közigazgatási rendtartásról szóló 2016. évi CL. törvény](https://njt.hu/jogszabaly/2016-150-00-00)
* [Az Oktatási Hivatalról szóló 121/2013. (IV. 26.) Korm. rendelet](https://njt.hu/jogszabaly/2013-121-20-22)
* [A nemzeti köznevelésről szóló törvény végrehajtásáról szóló 229/2012. (VIII. 28.) Korm. rendelet](https://njt.hu/jogszabaly/2012-229-20-22)
* [A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet](https://njt.hu/jogszabaly/2012-20-20-5H)
* [A pedagógiai szakszolgálati intézmények működéséről szóló 15/2013. (II. 26.) EMMI rendelet](https://njt.hu/jogszabaly/2013-15-20-5H)

5. Adatkezelési tájékoztató

Kérjük, hogy a kérelmek benyújtása előtt tekintse át az [Adatkezelési tájékoztatót](https://www.oktatas.hu/pub_bin/dload/kozoktatas/tankotelezettseg/Adatkezelesi_tajekoztato-Tankot._halaszt.2021.vegl.pdf).

6. Elérhetőségek

Oktatási Hivatal, Köznevelési Engedélyezési Osztály

e-mail: ovoda@oh.gov.hu

telefon: (36-1) 374-2310; (36-1) 374-2268; (36-1) 374-2137; (36-1) 374-2125, (36-1) 374-2354

7. Letölthető tájékoztató

Rövid tájékoztatónkat [itt tudja letölteni](https://www.oktatas.hu/pub_bin/dload/kozoktatas/tankotelezettseg/tajekoztatas_szuloknek2024.pdf) PDF formátumban.